শান্তিপূর্ণ সমাধান : শান্তিপূর্ণ সমাধানের নামে ফিলিস্তীনীরাও বাধ্য হয়ে আমেরিকার দেয়া রোডম্যাপ অনুযায়ী যে প্রস্তাব মেনে নিয়েছে তা হল দ্বি-রাষ্ট্র প্রতিষ্ঠার পথ। কিন্তু এই সমাধানেও কয়েকটি বাধা রয়েছে। যথা- জেরুজালেমকে রাজধানী বানানো নিয়ে। ইসরাঈল ও ফিলিস্তীন উভয়েই চায় জেরুজালেমকে রাজধানী বানাতে এবং বায়তুল আকছাকে নিজেদের অধীনে রাখতে। এছাড়া আরেকটি বড় বাধা সৃষ্টি করছে ইসরাঈল। তারা প্রস্তাব অনুযায়ী ১৯৬৭ সালের সীমানায় ফিরে যাওয়া দূরে থাক বরং দখলকৃত স্থানে আরো বসতি স্থাপন করছে। তবে সবচেয়ে বড় কথা আমেরিকা-ইউরোপ যদি ইসরাঈলের প্রতি এতই দরদী হয় তাহলে নিজের ঘরে জায়গা দিচ্ছে না কেন? কেন অপরের জমি অন্যায়ভাবে রক্তগঙ্গা বইয়ে দখল করে একটি রাষ্ট্র প্রতিষ্ঠা করতে হবে শান্তির বাণী প্রচারকদের? ফিলিস্তীনে সত্যিই কি শান্তি প্রতিষ্ঠার উদ্বেগ তাদের রয়েছে?